આ જીન જ્યારે પણ પ્રગટ થાય એક જ વાત બોલે છે – તમારી ઈચ્છા એ જ મારો હુકમ, તમે જે વિચારોને વારંવાર વાગોળ્યા કરો છો એ જ તરંગો તમારી આસપાસ ઉત્પન્ન થઈને કુદરત પાસે પહોંચે છે અને કુદરત આ તરંગોને ભૌતિક રૂપ આપી તમારી સમક્ષ તમારો ઈચ્છનીય પદાર્થ રજૂ કરી દે છે. હવે આ વિચાર સાથે ભારતીય ઋષિઓના વિચારોને સરખાવીએ તો શાસ્ત્રમાં એમ જ કહેવામાં આવે છે કે ભગવાન જ્યારે પણ પ્રસન્ન થાય ત્યારે ભક્તના વરદાનના પ્રત્યુત્તરમાં હંમેશા તથાસ્તુ જ બોલે છે. એટલે કે તારી ઈચ્છા મુજબનું જ થાઓ. તેથી પુષ્પદંત મહારાજ કહે છે કે હે ભગવાન તારી પાસે જે પણ કોઈ વ્યક્તિ કે કોઈ પણ ભાવથી આવે તેની દરેક ઈચ્છા પૂર્ણ કરે છે. ભગવાન તારો આ જ સ્વભાવ છે – તથાસ્તુ ! આવું હોવા છતાં સાચું કહીએ તો આપનને ભગવાન પાસેથી માંગતા પણ નથી આવડતું, આજે કંઈક માંગીએ અને કાલે તે વસ્તુ મેળવતા તેનાથી ત્રાસી જઈએ છીએ. વળી ભગવાન પાસે જઈને રડીએ છીએ કે હે ભગવાન, મને આ વસ્તુ માંગવા જેવી છે અને તે છે માત્ર ભગવાન. જગતનો નાથ આપણને મળી જાય તો પછી જીવનરૂપી યુદ્ધમાં આપણો જ વિજય નિશ્ચિત બને છે તેથી જ તો મહાભારતમાં જ્યારે અર્જુને ભગવાન શ્રીકૃષ્ણને માગ્યા ત્યાં જ તેનો યુદ્ધમાં વિજય નિશ્ચિત થઈ ચૂક્યો હતો તેથી જ તો ગીતાના અંતમાં કહેવામાં આવ્યું કે જ્યાં યોગેશ્વર શ્રી કૃષ્ણ છે ત્યાં જ વિજયરૂપી આનંદ છે.